# Xogamos a floorball

## Glosario

## Bandy

Definición:

  É unha variante do hóckey sobre xeo na que se emprega unha pelota en lugar dun disco.

Exemplo:

  O bandy é un deporte moi popular en Rusia.

## Hóckey

Definición:

  Xogo de equipo que se practica sobre herba, sobre xeo ou nunha pista de cemento, no que os xogadores teñen que enviar un disco ou unha bóla á portaría contraria cunha especie de bastón curvo.

Exemplo:

  Hoxe teño adestramento de hóckey pola tarde.

## Slálom

Definición:

  Percorrido que consiste en esquivar unha serie de obstáculos movéndose dun lado a outro.

Exemplo:

  Meu primo sabe facer moi ben slálom con patíns.

## Stick

Definición:

  Bastón curvo que se emprega para desprazar unha pelota ou un disco en deportes como o hóckey ou o floorball

Exemplo:

  En Educación Física mellorei o manexo do stick.

# Que é o floorball?

O floorball é un deporte de equipo similar ao hóckey, no que se enfrontan dous equipos de 5 xogadores ou xogadoras cada un, tendo como obxectivo meter gol na portería do equipo contrario. Este deporte, xurdiu como unha alternativa ao hóckey sobre xeo e ao bandy, debido á dificultade de contar con instalacións para xogar nas escolas.

Terreo de xogo: xógase nunha pista rectangular de 40 metros de longo por 20 metros de largo. Esta, está dividida en dúas metades, tendo cada unha delas unha portaría (a cal está dentro do campo e non sobre a liña de fondo como ocorre noutros deportes con portaría).

Material empregado: ó floorball xógase cunha pelota de plástico oca e con furadiños circulares, a cal é desprazada polas persoas que xogan empregando un stick de plástico moi lixeiro. O calzado é o habitual de deportes de interior, non patíns como nalgunha modalidade de hóckey.

## Lectura facilitada

O floorball é un deporte de equipo parecido ao hóckey.

Enfróntanse dous equipos formados por 5 persoas cada un.

O obxectivo do floorball é meter a pelota na portería contraria.

A pista é a mesma ca de balonmán.

Ten forma de rectángulo con dúas portarías.

Mide 40 metros de longo e 20 metros de largo.

Para xogar a floorball necesitamos unha pelota e un stick.

A pelota de floorball é de plástico e ten furadiños para que pese moi pouco.

O stick de floorball é de plástico e pesa moi pouco.

## Audio

audio/mpeg

# Quero ver...

## Un vídeo dunha competición de floorball

## Un vídeo explicativo do floorball

# Imos practicar!

A continuación, tes varios exemplos de xogos e actividades de floorball, que podes empregar nas sesións de adestramento xunto ao resto de integrantes do teu equipo.

## Os 10 pases

Entre os integrantes do teu equipo debedes conseguir realizar 10 pases sen que se vos escape a pelota. Para engadirlle dificultade, pódense facer dous equipos, mentres que un deles ten a pelota o outro intenta roubarlla.

## Roubar a pelota

Xógase cunha pelota por cada parella. Unha das dúas persoas comeza tendo a pelota, mentres que a outra tenlla que intentar roubar sen facer contacto co stick da outra persoa. Cámbiase cando se rouba a pelota ou cando pasan 2 minutos.

## O túnel

Todas as persoas do equipo menos unha colócanse en fila india e coas pernas abertas. A persoa que falta ten que pasar a pelota co stick polo medio das pernas da primeira persoa intentando que saia polo outro lado do "túnel" feito entre todos e todas.

## Fuxe que fuxe!

Unha persoa do equipo ten que fuxir das demais, estas intentan golpearlle os pés coas pelotas de floorball empregando os sticks. Cando unha pelota impacta na persoa que fuxe, esta cámbiase coa persoa lanzadora que lle golpeou.

## Slalom

Realízase un percorrido con material diverso de Educación Física (conos, picas, ladrillos etc) e márcase unha liña de saída. Cada persoa debe realizar o percorrido realizando un slalom conducindo a pelota co stick sorteando os obstáculos.

## Que golazo!

Eliximos entre as persoas a xogar unha zona da portaría, por exemplo a parte inferior dereita. Faise unha fila e cada persoa intenta meter a pelota pola zona seleccionada. Unha vez que todo o mundo lanza, cámbiase a zona da portaría.

Licenciado baixo a Licenza Creative Commons Atribución Non-comercial Compartir igual 4.0

Creado con eXeLearning (Ventana nueva)